Soulfly
Soulfly (talaffuzi: Solflay) AQShda tuzilgan heavy metal musiqa guruhidir. Guruhga 1997-yil Max Cavalera tomonidan California shtatining Los Angeles shahrida asos solingan. Hozirgi tarkibi Max Cavalera, Zyon Cavalera va Mike Leondan iborat. Guruh shu kungacha oʻn ikkita studiyaviy albom, bitta mini-albom, yigirma uchta singl, bitta video-albom va oʻn ikkita videoklip chiqargan. Soulflyning ilk albomi boʻlmish Soulfly 1998-yilning 21-aprelida chiqarilgan. Albom Amerika ovoz yozish sanoati assotsiatsiyasi (inglizcha: Recording Industry Association of America) tomonidan „oltin“ sertifikati bilan taqdirlangan. Guruhning eng oxirgi chiqargan albomi Totem boʻlib, ushbu albom 2022-yilning 5-avgustida eʼlon qilingan. Guruh qoʻshiqlari matnlari avvalboshda siyosiy va diniy mavzularga oid mazmunda boʻlgan boʻlsa, keyinchalik urush, zoʻravonlik, qullik, nafrat va qahrga oid mavzularni ham qamrab olgan.